IL-FANAL TA' MALTA Ta' GEORGE ZAMMIT (Mill-Ispanjol ta' Angel de Saavedra) Il-lejl ikebbeb' fis-swudija d-dinja; Riefnu maħnuq, u sħab mimli bil-qilla U dlamijiet imsaħħra jrażżnu u jaħbu Il-baħar, l-art u s-sema. W int, bla ma tidher, togħla 'l fuq, fuq moħħok Nisġa ta' nar, qisek sultan tal-kaos, U tleqq imdawwal fost il-waħx mudlami B'nirien ta' paċi w ħajja. 90 IL-MALTI Għalxejn l-ibraġ ta' saħħtu l-baħar igħolli U jitqalleb f'riġlejk mimli bil-bjuda ; U bir-ragħwa tal-mewġ kiefer jikkoppla, Jaħbi tal-Port id-daħla, Għax int, b'ilsien tan-nar, tgħajjat: 'Hawn qiegħed ', U mingħajr leħen tkellem lill-pilota, Li bħal Alla ħanin iroddlok qima U fik għajnejh isammar, ' Fis-sikta għaslija b'żiffa ħelwa mbenna, Jifrex il-lejl is-seħer tal-mant tiegħu Kollu rrakkmat tlellix ta' dwal u kwiekeb, Mnejn jitgerbeb il-qamar. U f'daqqa waħda, fost iċ-ċpar, int tidher U turi l-ġmiel ta' surtek, turi l-kobor 'Ta' saħħtek, u l-kuruna ta' fuq rasek 'Tiddi bil-ġmiel tal-kwiekeb. Jorqod il-baħar, iżda ħdanu mimli Blatiet moħbija 'l-hawn u 'l hinn imferrxa; Fuqhom, imqarraq minn għoljiet imbiegħda Kien jitfarrak il-mirkeb; Li ma kontx int, li bi ġmiel dawlek, tagħleb Il-qerq tal-baħar, wieqaf qisek tron Ta' xi sultan, u bi sbuħitek turi Lill-baħri t-triq tas-saħħa, Hekk tiddi t-torċa tar-raġuni, wieqfa Ġo nofs il-qilla tal-passjonijiet, Jew fiż-żegħil melliesi tal-fortuna Quddiem l-għajnejn tar-ruħ, Minn meta t-tjieba tas-smewwiet ressqitni Lejn dawn ix-xtajta żgħar minnek imħarsa Li fihom sibt ħelsien minn xorti kiefra, U s-serħ ta' dar ħanina, Qatt, qatt, fil-ħolm ma nfittex li ninħeba Biex ninsa l-hemm tal-ħajja w it-tbatija, Mingħajr ma nilmaħ ġmiel id-dawl ta' wiċċek U minn qalbi nsellimlek, IL-FANAL TA' MALTA 91 — - U kemm, bħali, jilmħuk minn ħdan il-baħar, Min, bogħod minn art twelidu, jixtieq jerġa' Wara żmien twil, ifittex dik id-dwejra Fejn igħammru l-għeżież tiegħu, U min, fqajjar, imkeċċi jew imħabbat, Jitlob il-kenn ġo din il-gżira dawlek Jibqa' dejjem ġo qalbu jleqq, u jkebbes Kewkba ta' serħ u faraġ. Id-dija tiegħek tressaq 'l hawn il-mirkeb Li minn pajjiżi xi kull tant, iġibli Imrar ġdid dejjem, u l-kitbiet ta' ħbiebi Bid-dmugħ tal-għali mxarrba. Meta quddiem għajnejja, għall-ewwel darba Rajtek, imbikki, liema ferħ ta' dija Ħassejt ġo din il-qalb imsejkna, mbeżżgħa, Mgħarrqa, fl-imrar u n-niket l Maħrub mil-Lazju, fejn tal-mewt il-minġel Kien qed isaltan, fost il-mewġ imqalleb Minn rjieħ qerrieda, bejn xtajtiet imwiegħra Timaħt il-ġmiel ta' dawlek ; Rawk ukoll il-baħrin, u ħallew bħali It-talb u l-wegħdi, ii malajr intilfu Fil-baħħ imdallam, u flimkien, b'qalb waħda Għajtu : ''Malta, ja Malta f U sirt, f'għajnejna, ja Fanal, bħad-dija Ti żżejjen ras ix-Xbieha, waqt li mbikki Il-pellegrin, mixħut quddiemha, jitlob Il-faraġ jew is-saħħa. Le, le, qatt ma ninsiek; qatt minn ġo qalbi Ma jgħib id-dawl ta' ġmielek, U l-quċċata Tiegħek, Sultan tal-lejl, bin-nar imkebbsa Tal-barka w ta' l-imħabba, Tfakkarni f'dak in-nar, li kull fil-għodu Tkebbes ix-xemx, waqt li, minn fuq it-Torri Ta' Kordova, l-Arkanġlu, d-deheb imlibbes, Jimla s-smewwiet bid-dija.